Հայաստանի պաշտպանության նախարարի հարցազրույցի այս հատվածն «Իրատեսը» խնդրեց մեկնաբանել ԼՂՀ նախագահ Բակո Սահակյանի մամուլի խոսնակ ԴԱՎԻԹ ԲԱԲԱՅԱՆԻՆ, և նա նշեց, որ Տոնոյանը նոր բան չի ասել, Հայաստանն ու Արցախը միշտ էլ պատրաստ են լայնամասշտաբ պատերազմի, այլ տարբերակ չի կարող լինել. «Եթե մենք պատրաստ չլինենք, պատկերացնու՞մ եք` ինչ հետևանքներ կլինեն: Խաղաղության ու կայունության պահպանման կարևոր գրավականներից մեկը միշտ պատերազմին պատրաստ լինելն է»։ Ինչ վերաբերում է Հայաստանի դաշնակից երկրների կողմից Ադրբեջանին զինտեխնիկայի մատակարարմանն առնչվող մտահոգությանը, ԼՂՀ նախագահի մամուլի խոսնակը նշեց, որ իրենք բազմիցս են ասել` Ադրբեջանին անգամ «ռագատկա» չի կարելի վաճառել: Խոսելով հատկապես Ադրբեջանին Բելառուսի կողմից զենքի վաճառքի մասին, Բաբայանը հավաստիացրեց, որ ֆաշիզմից ամենաշատ տուժած Բելառուսն առավել քան պետք է շահագրգիռ լինի զենք չվաճառելու հարցում: